Abivahend "kõrgus/aeg"
Abivahend "kõrgus/aeg"
Kõrguse/aja joonis
See abivahend kujutab graafiliselt suvalise objekti kõrgust ajafunktsioonina suvalisel ajal ja suvalises asukohas Maal. Akna ülemine osa näitab graafiliselt püstteljel kõrgust ja rõhtteljel aega. Aeg on näidatud standardse kohaliku ajana graafiku all ning täheajana graafiku kohal. Graafiku alumine osa on roheka tooniga, mis annab märku, et selle osa punktid asuvad allpool horisonti.
Graafikut saab mitmeti muuta. Kõige lihtsam on kirjutada mõne taevakeha nimetus väljale Nimi ning vajutada klahvi Enter või nuppu Joonista. Kui sisestatud tekst andmebaasist leitakse, lisatakse graafikule vastava taevakeha kõver. Vajaliku taevakeha leidmiseks võib klõpsata ka nuppu Otsi objekti, mis avab objekti otsingudialoogi. Kui soovid lisada punkti, mida objektide andmebaasis ei ole, kirjuta selle nimi ja anna seejärel vajalikud väärtused väljadel OT ning Kääne. Seejärel klõpsa omaloodud objekti lisamiseks graafikule nuppu Joonista (arvesta, et sul tuleb määrata nimi, mida andmebaasis ei leidu).
Kui lisad graafikule mõne objekti, joonistatakse selle kõver valge jämeda joonega ning objekti nimi lisatakse all paremal asuvasse nimekirjakasti. Kõik varasemad objektid on kujutatud peenema punase kõveraga. Seda, millist objekti näidatakse valge jämedama joonega, saab valida klõpsuga soovitud objekti nimel nimekirjakastist.
Kõverad näitavad objektide kõrgust (nurka horisondi kohal) ajafunktsioonina. Kui kõver liigub madalaimast punktist ülespoole, on tegemist tõusuga, kui kõrgeimast punktist allapoole, siis loojumisega. Siin toodud pildil võib näiteks näha, et väikeplaneet Quaoar tõuseb umbes 15:00 kohaliku aja järgi ja loojub umbes 04:00.
Objekti kõrgus sõltub vaatleja asukohast Maal ning ajast. Vaikimisi võtab tööriist üle is parajasti kehtiva asukoha ja aja. Neid saab muuta kaardil Kuupäev ja asukoht. Asukoha muutmiseks klõpsa nuppu Vali linn..., mis avab geograafilise asukoha dialoogi, või sisesta pikkus- ja laiuskraad käsitsi vastavatele väljadele ning klõpsa nupule Uuenda. Kuupäeva muutmiseks kasuta kerimis- ja liitkaste ning klõpsa seejärel nupule Uuenda. Arvesta, et kuupäeva ja/või aja muutmisel uuendatakse automaatselt ka kõiki varem joonistatud kõveraid.
Ülesanne:
Joonista Päikese kõrgusekõver. Vaata, et sinu geograafiline asukoht ei oleks liiga ekvaatori lähedal. Muuda kuupäev näiteks mõneks juunikuu päevaks ning seejärel mõneks jaanuarikuu päevaks. Nüüd näed selgelt, miks on olemas aastaajad: talvel on Päike vähem aega horisondi kohal (päevad on lühemad) ning tema kõrgus jääb suhteliselt väikeseks.